
Text rozhodnutia
Súd: Krajský súd Trnava Spisová značka: 14S/34/2012 Identifikačné číslo súdneho spisu: 2012200232 Dátum vydania rozhodnutia: 31. 07. 2012 Meno a priezvisko sudcu, VSÚ: JUDr. Ľubomír Bundzel ECLI: ECLI:SK:KSTT:2012:2012200232.2 Uznesenie Krajský súd v Trnave v právnej veci žalobcu: Z. A., nar. XX. XX. XXXX, bytom Q. XX, XXX XX P., právne zastúpený Mgr. Romanom Tomanom, PhD., advokátom so sídlom Rudnayovo nám. 1, 811 01 Bratislava, proti žalovanému: Krajský úrad životného prostredia Trnava, Odbor ochrany vôd a kvality ovzdušia, so sídlom Kollárova 8, 917 02 Trnava, právne zastúpeného: JUDr. Blankou Neštickou, advokátkou so sídlom Paulínska 24, 917 01 Trnava, o návrhu na preskúmanie zákonnosti rozhodnutia žalovaného číslo AF1/2012/204Mj zo dňa 06. marca 2012 jednohlasne takto r o z h o d o l : Súd konanie z a s t a v u j e . Po právoplatnosti rozhodnutia bude žalobcovi vrátený súdny poplatok v sume 66 eur prostredníctvom Daňového úradu v Trnave, Hlboká 8/1, 917 65 Trnava. Žalobca je p o v i n n ý zaplatiť žalovanému náhradu trov konania v sume 323,50 eur k rukám právneho zástupcu JUDr. Blanky Neštickej do troch dní od právoplatnosti rozhodnutia. o d ô v o d n e n i e : Žalobca sa návrhom zo dňa 15.05.2012, doručeným tunajšiemu súdu dňa 16.05.2012, domáhal preskúmania rozhodnutia žalovaného číslo AF1/2012/204Mj zo dňa 06.03.2012, ktorým žalovaný potvrdil rozhodnutie prvostupňového orgánu č. j. B/2011/00500/ŠVS/AU vo veci vydania povolenia na užívanie vodnej stavby „Celoobecná kanalizácia Červeník“. Podľa § 250d ods. 3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Súd na základe skutkových zistení v danej veci dospel k záveru, že v uvedenom prípade sú dôvody pre postup podľa § 250d ods. 3 O.s.p., nakoľko v časti poučenia napadnutého rozhodnutia v zmysle § 26 ods. 3 v spojení s § 73 ods. 17 písm. b) zákona č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) rozhodnutie nie je preskúmateľné súdom. Žalobca spolu s podaním žaloby na základe výzvy súdu zo dňa 16.05.2012 zaplatil na účet tunajšieho súdu sumu vo výške 66 eur ako súdny poplatok za podaný návrh. Podľa § 11 ods. 1 zákona č. 71/1992 Zb. o súdnych poplatkoch a poplatku za výpis registra trestov v znení neskorších predpisov (ďalej len zákon o súdnych poplatkoch), poplatok sa vráti, ak ho zaplatil ten, kto nebol povinný platiť alebo kto ho zaplatil na základe nesprávneho rozhodnutia súdu. Poplatok sa taktiež vráti, ak súd vráti návrh navrhovateľovi pre nedostatok právomoci. Poplatok za uplatnenie námietky zaujatosti sa vráti, ak bola námietka zaujatosti uplatnená odôvodnene; ak poplatok v takomto prípade ešte nebol zaplatený, súd uznesenie o uložení povinnosti zaplatiť poplatok zruší. O vrátení poplatku rozhodne i bez návrhu súd, ktorý bezdôvodne zaplatený poplatok prevzal. Podľa § 11 ods. 4 zákona o súdnych poplatkoch, okrem poplatku v rozvodovom konaní a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1%, najmenej však 6,70 eur. Ak sa návrh vzal späť pred zaplatením poplatku, poplatok sa nevyrubuje. Vzhľadom na to, že žalobca prostredníctvom právneho zástupcu podal žalobu proti postupu správneho orgánu v konaní vedenom pod sp. zn. AF1/2012/204/Mj a jeho rozhodnutiu zo dňa 06.03.2012, pričom z poučenia príslušného rozhodnutia vyplývala nepreskúmateľnosť uvedeného rozhodnutia v zmysle § 73 ods. 17 zákona o vodách, súd postupoval v zmysle § 250d ods. 3 O.s.p. a rozhodol tak, ako je uvedené vo výroku tohto rozhodnutia. Nakoľko konanie o preskúmanie zákonnosti rozhodnutia žalovaného bolo zastavené z vyššie uvedeného dôvodu a súčasne na základe nesprávneho rozhodnutia súdu bol účastník konania vyzvaný na úhradu poplatku (ktorý následne uhradil dňa 05.06.2012), ten rozhodol o vrátení súdneho poplatku za návrh na začatie konania vo výške 66 eur, v súlade s ustanovením § 11 ods. 1 a 4 zákona č. 71/1992 Zb. o súdnych poplatkoch v znení neskorších predpisov prostredníctvom príslušného daňového úradu. Z dôvodu, že zastavenie konania zavinil žalobca (na súd podal žalobu o preskúmanie rozhodnutia, ktoré podľa § 73 ods. 17 zákona o vodách nie je preskúmateľné súdom), o náhrade trov konania rozhodol súd tak, že žalovanému priznal nárok na náhradu trov konania pozostávajúcich z náhrady účelne vynaložených trov právneho zastúpenia vyčíslených podľa § 11 ods. 4 vyhlášky č. 655/2004 Z. z. vo výške 323,50 eur, za dva úkony právnej služby (prevzatie a príprava zastúpenia, písomné podanie na súd) po 127,16 eur a 2 x paušálnej odmeny po 7,63 eur a vrátane 20 % DPH, teda v celkovej výške 323,50 eur. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

